Jake soek beter samespel, ritme teen Haaie | Netwerk24
98 oor naweek vir oortredings in Tuinroete aangekeer
Altesame 98 mense is die afgelope naweek in die Eden-distrik vir verskeie oortredings in hegtenis geneem.
Federer wil weer groot kanonne klop
Roger Federer het dit nooit oorweeg om uit te tree terwyl hy die afgelope 13 maande op die kantlyn deurgebring het weens twee knieoperasies verlede jaar nie.
Deur Cobus Claassen 23 Oktober 2020 05:44
Onthou julle hom nog? Marcel van der Merwe is terug om Saterdag die Bulle se skrum teen die Haaie te anker. Foto: Gallo Images
Die Bulle-breier, Jake White, wil juis beter samespel en ritme op die aanval en verdediging sien wanneer sy span Saterdag die Haaie op Loftus Versfeld aandurf in die Suid-Afrikaanse Superrugby-kompetisie.
Daar is onder meer vier veranderings in die agterlyn en in die agttal maak die byna vergete Springbok-stut Marcel van der Merwe sy langverwagte terugkeer in 'n Bulle-trui.
Hy vervang Trevor Nyakane aan die vaskopkant, terwyl die jong Elrigh Louw op flank 'n kans kry in Arno Botha se plek.
Agterlangs is Travis Ismaiel, Stedman Gans, Kurt-Lee Arendse en Ivan van Zyl terug in die opdrafspan ten koste van onderskeidelik Gio Aplon (beseer), Clinton Swart, Jade Stighling en Embrose Papier.
White sê hy is nie bekommerd om sonder Nyakane en Botha te begin nie.
"Baie van daardie ouens sal ná rustyd op die veld wees.
"Ek was baie tevrede met ons plaasvervangers se impak verlede week (teen die Cheetahs in Bloemfontein)."
Ek hoop dit is ons wat eerste op dreef kom, hoewel ons waarskynlik 'n effense agterstand het omdat ons 'n nuwe groep is.
White is gevra wanneer hy dink die spanne in die kompetisie goed op dreef gaan kom.
"Ek wens ek het geweet. Om eerlik te wees, ons het nog nie regtig goeie rugby gesien nie (nadat die spel verlede maand hervat is).
"Daar is nog baie foute en wedstryde kom nie aan die gang nie weens beslissings van skeidsregters wat toegee hulle moet nog van die nuwe reëlvertolkings onder die knie kry.
"Ek hoop dit is ons wat eerste op dreef kom, hoewel ons waarskynlik 'n effense agterstand het omdat ons 'n nuwe groep is.
"Ons weet dit en werk hard. Dit is nie 'n verskoning nie."
Van der Merwe, 'n oud-Bul, is ná vier seisoene wat hy vir die Franse klub Toulon in die voorry gesak het, terug op Loftus.
Hy het in Julie 2016 sy laaste wedstryd vir die Bulle in die Superreeks gespeel voordat hy Frankryk toe is.
Dit is Saterdag ook sy 30ste verjaardag, wat Van der Merwe se Loftus-tuiskoms 'n heuglike dag maak.
White sê Van der Merwe het hom baie beïndruk toe hy Montpellier afgerig het.
"Toe Marcel by Toulon was, het hulle een van die sterkste skrumpakke in Europese rugby gehad.
"Hy het baie goed geskrum vir Toulon en hy het die laaste tyd baie hard aan sy kondisionering gewerk."
Afgesien van die beseerde Gio Aplon, het White dieselfde agterlyn gekies wat met soveel venyn aangeval het verlede maand teen die Haaie in die spanne se Superfan-wedstryd.